Ǹsísīm Ǹtondôbə ó nə ábə ma, a ngátɔ́b mā, á wɔ́bɔ́ ma m̀bɔ́n, ńdɔ a ngálóm mā, nə́ mə́ kə makad mim̀búbúá ḿbəmbə fwé, mə́ kə matindi məvə́ŋ yā mīńsə́m, mə́ yédán akodé ású míńkóm, ai filí ású mim̀bog; 2nə́ mə́ yédán m̀bú mvam Ǹtondôbə, a zu vɔ́lī bod miǹtyé, a zu bɔ́ və̄ miǹtag ai áfidi, a vaa məlunga. 3Bâyi bɔ́ və̄ ḿbɔ̄n məsan á məyian mə́ éyé məyəb, éyé mə́bóg á məyian mə́ ńsísīm məyəb, bâyi bɔ́ lóē naa biviviě yā áfūb Ngádan Ǹtondôbə. 4Bâyi dúgan lōŋ bīlíg bí kōbá, bâyi kom bə́tísɔn bə́ ngáman ndáman. 5Bə́dzín bâyi mína sɔ́ syé á ndá, bəvɔ́g bə́nɔ́nigi mína biyə́m, ébá bə̄vɔ́g bɔ̂ bə́ baigi mína bisəb, bə́ bɛɛ mína məfúb mə́ wɔ̂n. 6Ḿfág wáán, myǎyi lóebǎn naa: "Bəfada bə́ Ńtondôbə", bâyi mína tə́lē étīē "bəsíé bə́ Zāmbá wāān". Myǎyi dí ákūmá miǹnam, myǎyi dɔ́ sî anə́ ḿbɔ́n məsan. 7Á məyian mə́ ósɔ́n wáán, myǎyi bǐ ngab ébɛ̄, á məyian mə́ ósáma, ayéngá miǹtag lâyi bɔ̌ ngab dzǎn. 8Amú, ma Ǹtondôbə, madiŋ sósōō, mavíni wúb ai asum; mayi və́ mod ósə máán móé, ńdɔ mǎyi sán ai mína elǎd kōlé. 9Mvɔŋ bod dzǎn yayi wúm á zāŋ məyɔŋ mə́sə; ébá bə́sə̄ bâyi dɔ́ yén bâyi yə̌m naa bə́ nə mvɔŋ bod yǎ Ńtondôbə a ngáfúbu.